KIRJALLINEN KYSYMYS E-2188/01

esittäjä(t): Sérgio Marques (PPE-DE) komissiolle

(23. heinäkuuta 2001)

Aihe: Portugalia koskevan yhteisön tukikehyksen rahoituksen täytäntöönpano

Neuvosto ja Euroopan parlamentti hyväksyivät 3. toukokuuta 2001 sellaisten rakennerahastojen määrärahojen siirtämisen ajanjaksolle 20022006, joita ei ollut sidottu vuonna 2000 ja joita ei voitu siirtää varainhoitovuodelle 2001. Tiettyjen rakennerahastoista yhteisrahoitettavien ohjelmien toteuttamisen myöhästymisen vuoksi vuodelle 2000 tarkoitettua 6 152 miljoonan euron määrärahaa ei voitu enää sitoa eikä siirtää vuodelle 2001. Vuoden 2000 talousarvioon otetusta 26 297 miljoonan euron määrärahasta sidottiin ainoastaan 12 107 miljoonaa ja 8 038 miljoonaa siirrettiin talousarviovuodelle 2001.

Koska ajanjakson 20002006 varainhoitoa koskevissa säännöksissä rajoitetaan tällaiset siirrot koskemaan vain vuonna 2000 käyttämättä jääneitä määrärahoja ja koska aikaisempina vuosina sitomatta jääneitä määrärahoja ei voida nyt sisällyttää talousarvioon, voisiko komissio vastata seuraaviin kysymyksiin?

1. Mikä oli Portugalille hyväksytyn yhteisön tukikehyksen täytäntöönpanoaste vuonna 2000 ja vuoden 2001 ensimmäisellä puoliskolla?

2. Jos Portugalia koskevan yhteisön tukikehyksen täytäntöönpanoaste osoittautuu alhaiseksi vuonna 2001, mitä seurauksia siitä on? Menettääkö Portugali vuonna 2001 käyttämättä jääneet määrärahat?

Michel Barnier'n komission puolesta antama vastaus

(17. syyskuuta 2001)

Portugalia koskevan yhteisön tukikehyksen määrärahojen täytäntöönpanoaste on 100 prosenttia vuosina 2000 ja 2001, sillä kyseisen tukikehyksen kaikki ohjelmat on hyväksytty ja kaikki niihin varatut määrärahat on sidottu. Maksusitoumuksia tehtiin 3 202 miljoonaa euroa vuonna 2000 ja 3 125 miljoonaa euroa vuonna 2001. Maksumäärärahat olivat 1 337 miljoonaa euroa vuonna 2000 ja 20. kesäkuuta 2001 mennessä 254 miljoonaa euroa. Ensimmäiset ennakkomaksut olivat yhteensä 1 378 miljoonaa euroa, ja ne maksettiin täysimääräisesti kaikille ohjelmille.

On vielä liian aikaista arvioida kyseisen tukikehyksen todellista täytäntöönpanoastetta. Portugalin viranomaiset ilmoittivat komissiolle seurantakomitean kokouksessa 6. heinäkuuta 2001, että ohjelmien täytäntöönpanoaste vuonna 2000 oli 28 prosenttia 30. kesäkuuta 2001. Portugalin viranomaiset arvioivat täytäntöönpanoasteen olevan 100 prosenttia vuoden 2001 lopussa.

Rakennerahastojen yleisistä säännöksistä 21 päivänä kesäkuuta annetussa neuvoston asetuksessa (EY) N:o 1260/1999(1) taataan, että kullekin hyväksytylle ohjelmalle varatut yhteisön määrärahat sidotaan riippumatta siitä, miten ohjelman täytäntöönpanossa edistytään tietyn vuoden aikana. Arvoisan parlamentin jäsenen kysymyksessään mainitsemassa tapauksessa ei siis ole olemassa suoranaista määrärahojen menetyksen vaaraa. Ohjelmien täytäntöönpanon viivästyminen saattaa sitä vastoin johtaa ohjelmille varattujen määrärahojen menettämiseen automaattisen vapautumisen periaatteen soveltamisen seurauksena. Sääntöä sovelletaan, kun vuoden n+2 loppuun mennessä tehdyt maksupyynnöt ensimmäinen ennakko mukaan lukien eivät vie kaikkia vuonna n ja edellisinä vuosina tehtyjä maksusitoumuksia.

(1) EYVL L 161, 26.6.1999.